Presidenti Obama i bën thirrje Senatit të miratojë Traktatin e ri START
Në fjalimin e tij të përjavshëm, presidenti tha se miratimi i traktatit me Rusinë është i rëndësishëm për sigurinë e dy vendeve
Presidenti Barak Obama po i bën thirrje Senatit të ratifikojë traktatin e ri START për pakësim e armëve bërthamore me Rusinë para përfundimit të sesionit të tanishëm të Kongresit. Korrespondenti i Zërit të Amerikës, Kent Klain na informon nga Shtëpia e Bardhë se koha nuk pret. Presidenti Obama thotë se miratimi i traktatit të ri START është përparësi urgjente kombëtare. Presidenti bëri përsëri thirrje për miratimin e traktatit START në fjalimin e përjavshëm të së shtunës. Senatorët pritet të debatojnë dhe të votojnë për traktatin në ditët e ardhëshme, ndërkohë që sesionit të tanishëm po i vjen fundi. Republikanët që janë kundër ratifikimit të traktatit kërcënojnë të paraqesin shtojca për ligjin që si rrjedhim do të ngadalësonte procesin. Zoti Obama u solli atyre në vemendje se traktati i mëparshëm për armët bërthamore ka skaduar dhe se Shtetet e Bashkuara nuk janë më në gjendje të verifikojnë arsenalin bërthamor të Rusisë. Presidenti theksoi gjithashtu se mosratifikimi i traktatit START ose vonimi i miratimit të tij do të dëmtonte përpjekjet për përmirësimin e marrëdhënieve të Shteteve të Bashkuara me Rusinë. Disa ligjvënës republikanë thonë se traktati nuk është adekuat për për mbrojtjen e Shteteve të Bashkuara nga raketat apo për modernizimin e arsenalit bërthamor amerikan. Presidenti thotë se traktati i ri START është shqyrtuar nga Senati për shtatë muaj dhe ka kaluar nëpër 18 seanca dëshmish në Kongres me rreth një mijë pyetje që kanë marrë përgjigje. Ai thotë se traktati ka mbështetjen e çdo sekretari republikan të Shtetit që jeton, të aleatëve të NATO-s, udhëheqësve ushtarakë amerikanë dhe disa senatorëve republikanë. Zoti Obama dhe Presidenti i Rusisë, Dmitri Medvjedev, e nënshkruan traktatin e ri START në muajin prill në Pragë. Duma ruse pritet ta ratifikonte marrëveshjen pas ratifikimit të tij nga Senati amerikan. Presidenti Obama e ka shtyrë fillimin e pushimeve të Krishtlindjeve me familjen në Havai, duke qendruar në Uashington në pritje për të nënshkruar traktatin e ri START dhe ligje të tjera.